pythainlp/thaigov-v2-corpus-22032023 huggingface dataset:
วันจันทร์ที่ 23 สิงหาคม 2564
ผู้ประกันตน ม.39 พื้นที่สีแดง 13 จังหวัด เฮ! รับเงินเยียวยา 23 สิงหา นี้
รัฐมนตรีว่าการกระทรวงแรงงาน เปิดเผยถึงความคืบหน้าการโอนเงินช่วยเหลือผู้ประกันตนที่ได้รับผลกระทบจากประกาศ “เคอร์ฟิว” และ “ล็อกดาวน์”  23 สิงหาคม 2564 นี้
เมื่อวันที่ 23 สิงหาคม 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงความคืบหน้าการโอนเงินช่วยเหลือผู้ประกันตนที่ได้รับผลกระทบจากประกาศ “เคอร์ฟิว” และ “ล็อกดาวน์” ว่าในวันนี้ (23 สิงหาคม 2564) จะโอนเงินเยียวยาผ่านพร้อมเพย์เลขบัตรประชาชนแก่ผู้ประกันตนมาตรา 39 คนละ 5,000 บาท จำนวน 1,123,746 คน คิดเป็นเงินกว่า 5.6 พันล้านบาท เพื่อบรรเทาความเดือดร้อน ลดภาระค่าครองชีพและค่าใช้จ่ายในการดำรงชีวิตประจำวันของพี่น้องแรงงานผู้ประกันตน
นายสุชาติ ชมกลิ่น รัฐมนตรีว่าการกระทรวงแรงงาน กล่าวเพิ่มเติมว่า ตนมีความห่วงใยพี่น้องแรงงานในพื้นที่ที่ได้รับการเยียวยาให้ได้รับสิทธิอย่างครบถ้วน ได้เร่งให้สำนักงานประกันสังคม (สปส.) ดำเนินการโอนเงินเยียวยา แต่ที่ผ่านมาพบว่ายังมีผู้ประกันตนบางส่วนยังไม่ได้รับเงิน จากปัญหาการโอนเงินไม่สำเร็จ ด้วยสาเหตุหลักคือ ยังไม่ผูกพร้อมเพย์เลขบัตรประชาชน จึงขอฝากไปยังผู้ประกันตนทุกมาตราทั้งมาตรา 33 มาตรา 39 และมาตรา 40 ที่ได้รับสิทธิในพื้นที่ทั้ง 29 รวมถึงผู้ที่ตกหล่นจากรอบการโอนที่ผ่านมา ให้ท่านเร่งตรวจสอบข้อมูลตนเอง หากเช็คแล้วว่าเงินยังไม่เข้าบัญชี ให้รีบไปติดต่อธนาคารด่วน ท่านที่ยังไม่ผูกพร้อมเพย์เลขบัตรประชาชน ให้รีบไปดำเนินการผูกบัญชีพร้อมเพย์เลขบัตรประชาชน หรือเปลี่ยนจากผูกพร้อมเพย์เบอร์โทรศัพท์เป็นพร้อมเพย์เลขบัตรประชาชนเพื่อรับเงินช่วยเหลือเยียวยา ทั้งนี้ สำนักงานประกันสังคม (สปส.) ได้เปิดให้นายจ้างและผู้ประกันตนทุกมาตรา ทั้ง มาตรา 33 มาตรา 39 และมาตรา 40 ตรวจสอบข้อมูลได้ที่ www.sso.go.th
หากมีข้อสงสัยสามารถสอบถามได้ที่สายด่วนกระทรวงแรงงาน โทร 1506 ได้ตลอด 24 ชั่วโมง
วันศุกร์ที่ 18 มีนาคม 2565
โฆษกรัฐบาลเผย “นายกฯ” ห่วงใยสถานการณ์วิกฤตพลังงาน กำชับบรรเทาผลกระทบประชาชนให้มากที่สุด พร้อมเชิญชวนคนไทยร่วมมือประหยัดพลังงานเพื่อชาติ
โฆษกรัฐบาลเผย “นายกฯ” ห่วงใยสถานการณ์วิกฤตพลังงาน กำชับบรรเทาผลกระทบประชาชนให้มากที่สุด พร้อมเชิญชวนคนไทยร่วมมือประหยัดพลังงานเพื่อชาติ
วันที่ 18 มีนาคม 2565นายธนกร วังบุญคงชนะ โฆษกประจำสำนักนายกรัฐมนตรี เผยว่า จากผลกระทบสถานการณ์ความขัดแย้งระหว่างรัสเซีย-ยูเครน ซึ่งส่งผลต่อวิกฤตราคาพลังงานโลกเพิ่มสูงขึ้นเป็นประวัติการณ์ รวมถึงยังส่งผลกระทบเป็นวงกว้างต่อเศรษฐกิจโลกในขณะนี้ พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม ห่วงใยประชาชนที่ได้รับผลกระทบจากวิกฤตราคาพลังงาน ดังกล่าว จึงได้สั่งการหน่วยงานที่เกี่ยวข้องเร่งออกมาตรการบรรเทาผลกระทบประชาชนให้มากที่สุด โดยในเบื้องต้น กระทรวงพลังงานได้แนะนำวิธีประหยัดพลังงานน้ำมันและไฟฟ้า ให้ประชาชนสามารถนำไปปฏิบัติในชีวิตประจำวัน เพื่อช่วยลดภาระค่าครองชีพให้ตัวเองและครอบครัว
นายธนกร กล่าวอีกว่า ข้อแนะนำของกระทรวงพลังงานในการประหยัดน้ำมันจากการเดินทางด้วยรถยนต์ โดยเฉพาะอย่างยิ่งในช่วงวันหยุดเทศกาลสงกรานต์ขอให้มีการเตรียมพร้อมก่อนการเดินทาง วางแผนการเดินทาง ตรวจสอบสภาพรถ ตรวจสอบเครื่องยนต์ให้ปลอดภัย เช็คน้ำมันเครื่องก่อนการเดินทาง อุปกรณ์ประจำรถต้องพร้อมใช้งาน ใช้ความเร็วตามกฎหมายกำหนด พักเครื่องยนต์ระหว่างเดินทาง รวมทั้งควรเช็กให้ชัวร์อย่างมั่นใจก่อนออกเดินทาง ด้วย 6 เช็คลิสต์ ได้แก่ 1) แบตเตอรี่และสายไฟ ตรวจระดับน้ำกลั่น ขั้วต่อและสายไฟให้อยู่ในสภาพพร้อมใช้งาน 2) ตรวจสภาพยางล้อรถยนต์ ลมยางต้องอยู่ในปริมาณที่เหมาะสม ดอกยางต้องไม่มีรอยฉีดขาด เนื้อยางไม่แข็งกระด้าง หรือบวม และยางอะไหล่ต้องพร้อมใช้งาน 3) ระบบเบรก ตรวจสอบระดับน้ำมันเบรกและผ้าเบรกให้อยู่ในระดับที่เหมาะสม 4) ระบบไฟส่องสว่างทั้งคันรถต้องพร้อมใช้งาน 5) ไม่บรรทุกน้ำหนักเกินจำเป็น เพราะจะทำให้รถใช้เชื้อเพลิงมากขึ้น 6) วางแผนก่อนออกเดินทางเพื่อช่วยประหยัดน้ำมันและย่นระยะเวลาถึงที่หมาย
นายธนกรกล่าวเพิ่มเติมว่า กระทรวงพลังงานยังมีข้อแนะนำการประหยัดพลังงานในส่วนของ Work From Home ให้ประหยัดพลังงาน โดยให้ปิดสวิทช์หรือถอดปลั๊กอุปกรณ์ไฟฟ้าทุกครั้งหลังใช้งานเสร็จ ตั้งค่าคอมพิวเตอร์ในโหมด Sleep ปิดหน้าจอคอมพิวเตอร์เมื่อไม่มีการใช้งานนานกว่า 15 นาที ไม่เปิดโทรทัศน์ทิ้งไว้ เปิดใช้ตู้เย็นเท่าที่จำเป็น ปิดตู้เย็นให้สนิททุกครั้ง ละลายน้ำแข็งอย่างสม่ำเสมอ ขณะที่การใช้เครื่องปรับอากาศ หรือแอร์ ควรเปิดแอร์ที่อุณหภูมิ 27 องศา พร้อมกับเปิดพัดลมตั้งพื้นควบคู่กัน ช่วยเพิ่มการเคลื่อนที่ของอากาศในห้อง และช่วยลดอุณหภูมิลงได้ประมาณ 2 องศา โดยจะช่วยให้ประหยัดไฟมากกว่าการเปิดแอร์ที่ 23-24 องศาอย่างเดียว รวมทั้งควรทำความสะอาดแผ่นกรองอากาศทุกเดือนและล้างแอร์ทุก 6 เดือน จะช่วยทำให้อากาศบริสุทธิ์และประหยัดไฟ ซึ่งวิธีใช้แอร์ดังกล่าวจะช่วยประหยัดค่าไฟลงได้ 10-30% ทั้งนี้ ไม่ควรใช้เครื่องใช้ไฟฟ้าที่ให้ความร้อน เช่น ไดร์เป่าผม เตารีด ภายในห้องที่มีเครื่องปรับอากาศด้วย
“ท่านนายกฯ กำชับให้กระทรวงพลังงาน และหน่วยงานที่เกี่ยวข้อง ดำเนินมาตรการบรรเทาผลกระทบประชาชนให้มากที่สุด พร้อมกับขอเชิญชวนพี่น้องประชาชนร่วมกันประหยัดการใช้พลังงาน ด้วยการปรับเปลี่ยนพฤติกรรมการใช้น้ำมันและไฟฟ้าในทุกรูปแบบ ซึ่งจะเป็นการลดภาระค่าครองชีพให้ตัวเองและครอบครัว อีกทั้งยังเป็นการร่วมแรงร่วมใจกันลดภาระโดยรวมให้กับประเทศชาติ เพื่อให้สามารถผ่านพ้นช่วงวิกฤตการณ์พลังงานไปได้ด้วยกัน” โฆษกประจำสำนักนายกรัฐมนตรีกล่าว
-------------------
วันจันทร์ที่ 4 ตุลาคม 2564
ผู้ว่าการ ยสท. ประชุมร่วมกับสมาคมผู้บ่มผู้เพาะปลูก สมาคมชาวไร่ยาสูบทั่วประเทศ หารือแนวทางส่งเสริมการปลูกพืชทดแทน พร้อมสร้างความมั่นใจไม่ทอดทิ้งชาวไร่ยาสูบ
ยสท.ประชุมร่วมกับสมาคมผู้บ่มผู้เพาะปลูก สมาคมชาวไร่ยาสูบทั่วประเทศ เพื่อหารือถึงแนวทางส่งเสริมการปลูกกัญชงเป็นพืชทดแทน เพื่อเสริมสร้างอาชีพและส่งเสริมรายได้ให้แก่เกษตรกรอย่างยั่งยืน ผ่านระบบออนไลน์
ผู้ว่าการการยาสูบแห่งประเทศไทย (ยสท.) ประชุมร่วมกับผู้แทนจากสมาคมผู้บ่มผู้เพาะปลูกและผู้ค้าใบยาสูบเชียงราย-พะเยา สมาคมผู้บ่มผู้เพาะปลูกและผู้ค้าใบยาสูบเชียงใหม่ นายกสมาคมชาวไร่ยาสูบเบอร์เล่ย์จังหวัดเพชรบูรณ์ สมาคมชาวไร่ยาสูบเบอร์เล่ย์สุโขทัย และผู้แทนเครือข่ายชาวไร่ยาสูบภาคอีสาน เพื่อหารือถึงแนวทางส่งเสริมการปลูกกัญชงเป็นพืชทดแทน เพื่อเสริมสร้างอาชีพและส่งเสริมรายได้ให้แก่เกษตรกรอย่างยั่งยืน ผ่านระบบออนไลน์ ณ ห้องประชุม 1 ชั้น 3 ตึกอำนวยการ การยาสูบแห่งประเทศไทย สำนักงานใหญ่ คลองเตย เมื่อวันที่ 4 ตุลาคม 2564
นายภาณุพล รัตนกาญจนภัทร ผู้ว่าการการยาสูบแห่งประเทศไทย กล่าวว่า ในวันที่ 5 ตุลาคม 2564 นี้ จะเป็นวันสุดท้ายของการดำรงตำแหน่งผู้ว่าการ ยสท. เนื่องจากครบวาระเกษียณอายุ ตลอดระยะเวลา 1 ปีเศษ ที่ได้มาเป็นผู้บริหารสูงสุดของการยาสูบแห่งประเทศไทย ตนมีความเข้าใจถึงปัญหาต่างๆ ที่เกิดขึ้นจากการปรับโครงสร้างภาษีสรรพสามิตยาสูบ ซึ่งส่งผลกระทบโดยตรงกับเกษตรกรชาวไร่ยาสูบ ผู้ประกอบการและวิสาหกิจ ผลกระทบเหล่านี้สร้างความเสียหายต่อเศรษฐกิจและสังคมในระดับฐานราก แม้ว่าจะไม่ได้ดำรงตำแหน่งผู้ว่าการแล้ว ตนยังคงยินที่จะช่วยเหลือและให้การสนับสนุนภารกิจต่างๆ ในฐานะที่ปรึกษาในโครงการต่างๆที่เกี่ยวเนื่องกับการช่วยเหลือเกษตรกรสิ่งที่กำลังเร่งผลักดันอยู่ในขณะนี้คือ การสร้างอาชีพและเพิ่มรายได้ให้แก่เกษตรกรยาสูบ ด้วยการส่งเสริมการปลูกกัญชงเป็นพืชทดแทนให้เห็นผลอย่างเป็นรูปธรรม ซึ่งขณะนี้ ยสท. ได้ผนึกกำลังกับภาครัฐและภาคเอกชน ในการพัฒนาพืชกัญชงอย่างครบวงจร โดยจะได้เริ่มนำร่องกับเกษตรกรชาวไร่ในสังกัดของ ยสท. ที่มีความพร้อมและมีความสนใจ
ผู้ว่าการ ยสท. กล่าวอีกว่า สำหรับการกำหนดราคาบุหรี่ใหม่ที่จะประกาศตามโครงสร้างอัตราภาษีสรรพสามิตยาสูบ ยสท. จะทำทุกวิถีทางเพื่อให้เกิดผลกระทบต่อเกษตรกรชาวไร่ยาสูบน้อยที่สุด ขณะเดียวกันจะเร่งเพิ่มส่วนแบ่งทางการตลาด เพื่อให้ชาวไร่ยังคงมีรายได้จากการจำหน่ายใบยาสูบให้ ยสท. นอกจากนี้ จะเร่งติดตามการดำเนินการจ่ายเงินชดเชยจากรัฐบาล เพื่อบรรเทาความเดือดร้อนให้กับเกษตรกรชาวไร่ยาสูบและในตอนท้าย ผู้ว่าการ ยสท. ได้แนะนำนายนพดล หาญธนสาร รองผู้ว่าการด้านบริหาร ซึ่งจะเข้ามารักษาการในตำแหน่งผู้ว่าการการยาสูบแห่งประเทศไทย ตลอดจนผู้บริหารในกลุ่มภารกิจด้านใบยา เพื่อสานต่อภารกิจในด้านการช่วยเหลือเกษตรกรชาวไร่ยาสูบอย่างยั่งยืนต่อไป
วันศุกร์ที่ 29 ตุลาคม 2564
สถาบันการบินพลเรือน รับสมัครนักศึกษาใหม่ ประจำปีการศึกษา 2565
รอบ Early Recruitment
สถาบันการบินพลเรือน (สบพ.) รัฐวิสาหกิจ สังกัดกระทรวงคมนาคม เปิดรับสมัครนักศึกษาใหม่ ประจำปีการศึกษา 2565 หลักสูตรวิชาภาคพื้นเทียบเท่าระดับอนุปริญญา และระดับปริญญาตรี รอบ Early Recruitment โดยแบ่งออกเป็น 2 ประเภท ได้แก่
1. ประเภทโครงการส่งเสริมการศึกษาต่อในสถาบันการบินพลเรือน สำหรับสถานศึกษา (เครือข่ายอาจารย์แนะแนว)
2. ประเภทโครงการส่งเสริมการศึกษาต่อในสถาบันการบินพลเรือน สำหรับสถานประกอบการ
สำหรับคุณสมบัติของผู้สมัคร ต้องเป็นผู้ที่สำเร็จการศึกษาในระดับมัธยมศึกษาตอนปลาย (มัธยมศึกษาปีที่ 6) ทุกแผนการเรียน หรือเทียบเท่าตามเกณฑ์มาตรฐานของหลักสูตร โดยมีหลักสูตรที่เปิดรับสมัคร ดังนี้
หลักสูตรวิทยาศาสตรบัณฑิต สาขาวิชาวิทยาการการบิน (4 ปี) ประกอบด้วย 6 วิชาโท ได้แก่
- วิชาโทการจราจรทางอากาศ
- วิชาโทการท่าอากาศยาน
- วิชาโทการขนส่งสินค้าทางอากาศ
- วิชาโทโลจิสติกส์การบิน
- วิชาโทธุรกิจสายการบิน
- วิชาโทการบำรุงรักษาอากาศยาน
หลักสูตรวิศวกรรมศาสตรบัณฑิต สาขาวิชาวิศวกรรมอิเล็กทรอนิกส์การบิน (4 ปี) ประกอบด้วย 2 วิชาเอก ได้แก่
- แผนการศึกษาแบบเอก วิศวกรรมอิเล็กทรอนิกส์การบิน
- แผนการศึกษาแบบเอกโท วิศวกรรมอิเล็กทรอนิกส์การบิน-โทนักบินพาณิชย์
หลักสูตรเทียบเท่าระดับอนุปริญญา สาขาวิชาเทคโนโลยีอากาศยาน
- วิชาเอกอิเล็กทรอนิกส์การบิน ภาคปกติ
สำหรับผู้ที่สนใจ สามารถสมัครได้ตั้งแต่ 1 ตุลาคม จนถึงวันที่ 19 พฤศจิกายน 2564 โดยดาวน์โหลดใบสมัครและติดตามรายละเอียด ผ่านทางระบบ INTERNET ที่เว็บไซต์ www.catc.or.th และ Facebook: catcthailand หรือสอบถามรายละเอียดเพิ่มเติมที่หมายเลขโทรศัพท์ 0 2272 5741-4 ต่อ 8551, 8221, 8211
วันเสาร์ที่ 19 กุมภาพันธ์ 2565
กระทรวงเกษตรฯ พร้อมเร่งแก้ไขหนี้สินเกษตรกร เผยกองทุนฟื้นฟูและพัฒนาเกษตรกร (กฟก.) และสถาบันเจ้าหนี้ พร้อมชะลอการดำเนินการทางกฏหมายกับเกษตรกรสมาชิก กฟก. ทุกราย เว้นขาดอายุความ ยันดำเ
กระทรวงเกษตรฯ พร้อมเร่งแก้ไขหนี้สินเกษตรกร เผยกองทุนฟื้นฟูและพัฒนาเกษตรกร (กฟก.) และสถาบันเจ้าหนี้ พร้อมชะลอการดำเนินการทางกฏหมายกับเกษตรกรสมาชิก กฟก. ทุกราย เว้นขาดอายุความ ยันดำเนินการโปร่งใสทุกขั้นตอน
นายฉันทานนท์ วรรณเขจร เลขาธิการสำนักงานเศรษฐกิจการเกษตร และในฐานะโฆษกกระทรวงเกษตรและสหกรณ์ เปิดเผยถึงกรณีเกษตรกรสมาชิกกองทุนฟื้นฟูและพัฒนาเกษตรกร (กฟก.) ในนามกลุ่มสมาชิกเครือข่ายหนี้สินชาวนาแห่งประเทศไทย (คนท.) ที่เดินทางมาปักหลักชุมนุมบริเวณเกาะกลางถนน หน้ากระทรวงเกษตรและสหกรณ์ เพื่อติดตามความคืบหน้าโครงการแก้ไขปัญหาหนี้สินเกษตรกรสมาชิกกองทุนฟื้นฟูและพัฒนาการเกษตร ลูกหนี้ธนาคารของรัฐ 4 แห่ง นั้น
โครงการปรับโครงสร้างหนี้ของเกษตรกรสมาชิก กรณีเป็นหนี้กับ 4 ธนาคารของรัฐ ได้แก่ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารอาคารสงเคราะห์ และธนาคารพัฒนาวิสาหกิจขนาดกลางและขนาดย่อมแห่งประเทศไทย (SME BANK) อยู่ภายใต้การดำเนินงานของ กฟก. โดยมีคณะกรรมการ กฟก. ซึ่งมีรองนายกรัฐมนตรี และรัฐมนตรีว่าการกระทรวงพาณิชย์ (นายจุรินทร์ ลักษณวิศิษฏ์) เป็นประธาน ได้เห็นชอบโครงการปรับโครงสร้างหนี้กับ 4 ธนาคารของรัฐดังกล่าวแล้ว และมีมติให้ กฟก. นำเสนอให้กระทรวงการคลังพิจารณาก่อนเสนอคณะรัฐมนตรีต่อไป ซึ่งต่อมากระทรวงการคลังมีข้อสังเกตุเกี่ยวกับโครงการ 5 ข้อ โดยปัจจุบัน กฟก. กำลังจัดทำคำชี้แจงตามข้อสังเกตดังกล่าว จึงยังไม่ได้เสนอโครงการมาที่รัฐมนตรีว่าการกระทรวงเกษตรและสหกรณ์ เพื่อนำเสนอเข้าสู่ที่ประชุมคณะรัฐมนตรี ทั้งนี้ หาก กฟก. เสนอโครงการฯ มา รัฐมนตรีว่าการกระทรวงเกษตรและสหกรณ์พร้อมจะนำโครงการฯ เสนอคณะรัฐมนตรีต่อไป
สำหรับข้อกังวลของตัวแทนชาวนาภาคกลาง สมาชิกเครือข่ายหนี้สินชาวนาแห่งประเทศไทย (คนท.) กรณีภาครัฐเอื้อประโยชน์นายทุน ทำให้เกษตรกรรายย่อยเป็นหนี้ นั้น ขอชี้แจงว่า การขอให้สถาบันการเงินเจ้าหนี้ ชะลอการฟ้องบังคับคดี ยึดทรัพย์ขายทอดตลาดทรัพย์สินของสมาชิก และเร่งดำเนินการโอนหนี้สินเข้าสู่กระบวนการการจัดการหนี้สินของสำนักงานกองทุนฟื้นฟูและพัฒนาเกษตรกร (กฟก.) นั้น เบื้องต้น กฟก. กับสถาบันเจ้าหนี้ ได้ตกลงกันไว้แล้วว่าจะชะลอการดำเนินการทางกฎหมายกับเกษตรกรสมาชิก กฟก.ทุกราย เว้นแต่จะขาดอายุความ กรณีการขอลดหนี้และปลดหนี้ให้กับเกษตรกรสมาชิกกองทุนฟื้นฟูฯ กรณีที่ตาย พิการ ทุพพลภาพ ชราภาพและเจ็บป่วย ให้เหลือไม่เกินร้อยละ 25 ตาม พ.ร.บ.กองทุนฟื้นฟูและพัฒนาเกษตรกรที่ได้บัญญัติไว้ช่วยเหลือเกษตรกรสมาชิกกองทุนฯ นั้น ตามกฏหมาย กฟก.กำหนดเรื่องการ ลด ปลดหนี้ให้เกษตรกรได้ ต้องเสนอคณะรัฐมนตรี และตราเป็นพระราชกฤษฎีกา แต่ไม่ได้ระบุว่าต้องให้เหลือหนี้ร้อยละ 25 ในส่วนของการขอให้ตรวจสอบปัญหาการทุจริตพร้อมกับปฏิรูปการบริหารงานของสำนักงานกองทุนฟื้นฟูฯ การบริหารงานภาพรวม มีสำนักงานตรวจเงินแผ่นดิน ตรวจสอบการทำงานและความโปร่งใสอยู่แล้ว
ทั้งนี้ ขอให้มั่นใจได้ว่า กระทรวงเกษตรฯ มุ่งเน้นการบริหารงานที่โปร่งใส ตรวจสอบได้ โดยกระทรวงเกษตรฯ กำลังพิจารณาเสนอให้ตั้งคณะทำงาน กำกับ ติดตาม และประเมินผลการดำเนินงานและการปฏิรูปองค์กรของ กฟก. เข้าพิจารณาในคณะกรรมการกองทุนฟื้นฟูและพัฒนาการเกษตรตามข้อเสนอของกลุ่มเกษตรกร
วันศุกร์ที่ 26 สิงหาคม 2565
เตือนคนชอบเที่ยวอย่าลืมจอง เราเที่ยวด้วยกัน เฟส4 ส่วนขยาย เหลือ 1.85 แสนสิทธิสุดท้ายแล้ว
เตือนคนชอบเที่ยวอย่าลืมจอง เราเที่ยวด้วยกัน เฟส4 ส่วนขยาย เหลือ 1.85 แสนสิทธิสุดท้ายแล้ว
วันที่ 26 สิงหาคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่คณะรัฐมนตรี(ครม.) ได้อนุมัติโครงการเราเที่ยวด้วยกัน เฟส4 ส่วนขยาย 1.5 ล้านสิทธิ และเปิดให้ลงทะเบียนจองห้องพักได้ตั้งแต่วันที่ 1 ก.ค. 65 ที่ผ่านมา ณ วันที่ 25 ส.ค. 65 มีผู้จองใช้สิทธิไปแล้วประมาณ 1.315 ล้านสิทธิ เหลือห้องพักตามโครงการประมาณ 1.85 แสนสิทธิ
“ผู้ที่มีแผนที่จะท่องเที่ยวอยู่แล้วอย่าลืมเข้ามาใช้สิทธิตามโครงการเราเที่ยวด้วยกันที่ตอนนี้เหลือ 1.85 แสนสิทธิเท่านั้น ซึ่งสิทธิตามโครงการนี้สามารถเข้าพักได้ถึงวันที่ 31 ต.ค. เป็นวันสุดท้าย และหากมีการเดินทางโดยเครื่องบินสามารถลงทะเบียนตั๋วเครื่องบินเพื่อรับเงินสนับสนุนค่าเครื่องบินในวันที่ 5 พ.ย. เวลา 21.00 น.”น.ส.ไตรศุลี กล่าว
น.ส.ไตรศุลี กล่าวว่า เราเที่ยวด้วยกัน เฟส4 ส่วนขยาย เป็นโครงการที่รัฐบาลสนับสนุนการท่องเที่ยวในประเทศ ให้ประชาชนเดินทางได้ด้วยค่าใช้จ่ายที่ลดลง มีการใช้จ่ายเม็ดเงินหมุนเวียนในพื้นที่ต่างๆ ทั่วประเทศ ช่วยฟื้นฟูผู้ประกอบการภาคท่องเที่ยวที่ได้รับผลกระทบจากโควิด19 มาเป็นเวลากว่า 2 ปี
ทั้งนี้ กระทรวงการท่องเที่ยวและกีฬา รายงานว่าโครงการเราเที่ยวด้วยกันเป็นหนึ่งในโครงการสำคัญที่กระตุ้นให้การท่องเที่ยวในประเทศ(ไทยเที่ยวไทย) เติบโตขึ้นมากเมื่อเทียบกับปีที่ผ่านมา และเชื่อมั่นว่าทั้งปีจะเป็นไปตามเป้าหมาย 160 ล้านคน-ครั้ง
โดยข้อมูลตั้งแต่วันที่ 1 ม.ค. - 17 ส.ค. 65 มีจำนวนนักท่องเที่ยวไทยเที่ยวไทย สะสม 86 ล้านคน-ครั้ง เพิ่มขึ้นร้อยละ 235 เมื่อเทียบกับช่วงเดียวกันของปี 2564 เกิดรายได้จากนักท่องเที่ยวรวม 377,740 ล้านบาท คิดเป็นร้อยละ 68 ของรายได้จากนักท่องเที่ยวโดยรวมที่ 554,051 ล้านบาท ส่วนอีกร้อยละ 32 หรือ 176,311 ล้านบาท เป็นรายได้จากนักท่องเที่ยวต่างชาติ ที่ขณะนี้ทยอยปรับตัวดีขึ้นสอดคล้องกับสถานการณ์โควิด19 เช่นเดียวกัน
วันอังคารที่ 9 สิงหาคม 2565
กระทรวงมหาดไทยประชาสัมพันธ์งาน “ศิลปาชีพประทีปไทย OTOP ก้าวไกลด้วยพระบารมี ปี 2565” “นายกฯ” ชื่นชมผลิตภัณฑ์ผ้าไทย-สินค้า OTOP ผลงานหัตถศิลป์ทั่วไทย ขอบคุณทุกภาคส่วนร่วมพัฒนาสินค้า
กระทรวงมหาดไทยประชาสัมพันธ์งาน “ศิลปาชีพประทีปไทย OTOP ก้าวไกลด้วยพระบารมี ปี 2565” “นายกฯ” ชื่นชมผลิตภัณฑ์ผ้าไทย-สินค้า OTOP ผลงานหัตถศิลป์ทั่วไทย ขอบคุณทุกภาคส่วนร่วมพัฒนาสินค้า OTOP เพื่อกระตุ้นเศรษฐกิจภาพรวมของประเทศให้เข้มแข็งยิ่งขึ้น
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า วันนี้ (9 สิงหาคม 2565) เวลา 08.45 น. ณ บริเวณโถงกลาง ตึกสันติไมตรี ทำเนียบรัฐบาล พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยคณะผู้บริหารกระทรวงมหาดไทย เข้าพบ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อประชาสัมพันธ์การจัดงาน “ศิลปาชีพประทีปไทย OTOP ก้าวไกลด้วยพระบารมี” ประจำปี 2565 โดยมีนายดิสทัต โหตระกิตย์ เลขาธิการนายกรัฐมนตรี เข้าร่วมด้วย
นายกรัฐมนตรีได้เยี่ยมชมสินค้าและผลิตภัณฑ์ OTOP จากผู้ประกอบการ เช่น ชุดราตรีแฟชั่นผ้าไทย จากจังหวัดนครราชสีมา เครื่องประดับเพชรซีก จากกลุ่มชุบเงินชุบทอง ในโครงการศิลปาชีพบ้านยางน้อย จังหวัดอุบลราชธานี ผ้าไหมยกดอก จากกลุ่มลำพูนไหมไทย จังหวัดลำพูน ผ้าไหมมัดหมี่ จากกลุ่มไหมทองสุรนารี จังหวัดนครราชสีมา ผ้าตีนจก จากกลุ่มคุณหญิงผ้าทอน้ำอ่าง จังหวัดอุตรดิตถ์ กระเป๋างานผ้า ของชนเผ่าอาข่า และชุดคลุมชนเผ่าทรงโบราณ จังหวัดนนทบุรี โดยนายกรัฐมนตรีชื่นชมผลิตภัณฑ์ที่มีการออกแบบทันสมัยมากขึ้น มีการประยุกต์ลวดลายใหม่ ๆ ให้เป็นสินค้าที่น่าสนใจและมีความสวยงาม พร้อมกับขอบคุณทุกภาคส่วนที่ร่วมมือกันพัฒนาสินค้า OTOP ให้มีความสวยงาม มีมาตรฐาน เพื่อกระตุ้นเศรษฐกิจภาพรวมของประเทศให้เข้มแข็งยิ่งขึ้น
สำหรับงาน “ศิลปาชีพประทีปไทย OTOP ก้าวไกลด้วยพระบารมี ปี 2565” จัดขึ้นระหว่างวันที่ 12-20 สิงหาคม 2565 ณ อาคารชาเลนเจอร์ 1-3 ศูนย์แสดงสินค้าและการประชุม อิมแพ็ค เมืองทองธานี อำเภอปากเกร็ด จังหวัดนนทบุรี ภายใต้แนวคิด “ผ้าทอไทย สายใยแห่งพระเมตตา สร้างอาชีพปวงประชาอย่างยั่งยืน” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง ที่มีต่อการอนุรักษ์และสืบสานภูมิปัญญาของคนไทย รวมทั้งเพื่อประชาสัมพันธ์การดำเนินงานโครงการหนึ่งตำบล หนึ่งผลิตภัณฑ์ ซึ่งถือเป็นโครงการสำคัญที่สามารถช่วยกระจายรายได้ให้กับเศรษฐกิจชุมชนฐานรากให้มีความเข้มแข็ง โดยภายในงาน จัดแสดงและจำหน่ายสินค้า OTOP ที่หลากหลายจากผู้ประกอบการกว่า 2,000 ราย เช่น โซนศิลปิน OTOP โซนผ้าไทยใส่ให้สนุก โซนตลาดกลางเส้นไหมและเส้นใยธรรมชาติ การจัดแสดงและจำหน่ายสินค้าและผลิตภัณฑ์จากมูลนิธิส่งเสริมศิลปาชีพฯ และหน่วยงานภาคี การจำหน่ายสินค้า OTOP 5 ประเภท OTOP ชวนชิม และกิจกรรมอื่น ๆ อีกมากมาย
วันพุธที่ 16 กุมภาพันธ์ 2565
สปสช. ขยายสิทธิให้หญิงไทยทุกสิทธิ "ฝากครรภ์" คุณภาพ กับกองทุนบัตรทองได้
.....
สำนักงานหลักประกันสุขภาพแห่งชาติ (สปสช.) ขยายสิทธิประโยชน์เพื่อดูแลหญิงไทยตั้งครรภ์ทุกสิทธิ สามารถฝากครรภ์กับกองทุนบัตรทองได้ไม่จำกัดจำนวนครั้ง จากเดิมได้รับสิทธิฝากครรภ์ 5 ครั้ง ขึ้นอยู่กับดุลยพินิจของแพทย์ หากมีความจำเป็น ก็สามารถนัดตรวจติดตามเพื่อดูแลเพิ่มเติมได้
.
นอกจากนี้ ยังมีบริการตรวจอัลตราซาวด์ การตรวจสุขภาพช่องปากและบริการขัดทำความสะอาดฟัน การตรวจยืนยันธาลัสซีเมียและภาวะดาวน์ซินโดรม ตั้งแต่การมาฝากครรภ์ครั้งแรกหรือถัดมา และตรวจซิฟิลิส ไวรัสเอชไอวี ซ้ำอีกครั้ง เมื่อใกล้คลอด
.
พร้อมเพิ่มสิทธิประโยชน์ให้สามี หรือคู่ของหญิงตั้งครรภ์ทุกราย ตรวจคัดกรองพร้อมกับหญิงตั้งครรภ์
.
1) ตรวจคัดกรองโรคซิฟิลิส เพื่อป้องกันการติดเชื้อจากสามีสู่หญิงตั้งครรภ์และส่งผลต่อทารกในครรภ์
.
2) ตรวจคัดกรองโรคธาลัสซีเมีย ที่สามารถถ่ายทอดทางพันธุกรรม เพื่อประเมินความเสี่ยงของการเกิดโรคธาลัสซีเมียชนิดรุนแรงของทารกในครรภ์ได้เร็วขึ้น ช่วยให้สามารถวางแผนการดูแลครรภ์ หรือเตรียมความพร้อมของพ่อแม่ด้วย
#ไทยคู่ฟ้า#ร่วมต้านโควิด19
-------------------
วันจันทร์ที่ 17 มกราคม 2565
รัฐบาลชวนผู้อาศัยใน กทม. เข้ารับบริการฉีดวัคซีนโควิด-19
วันเสาร์ที่ 15 มกราคม 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเชิญชวนผู้ที่อยู่อาศัยในพื้นที่ กทม. เข้ารับบริการฉีดวัคซีนป้องกันโรคโควิด-19 ทั้งเข็มที่ 1 2 3 และเข็มกระตุ้นสำหรับผู้ที่หายจากโรคโควิด-19 เกิน 3 เดือน โดยลงทะเบียนจองคิวได้ผ่านแอปพลิเคชัน QueQ และรับบริการได้ที่จุดฉีดวัคซีน 101 แห่งทั่ว กทม. ประกอบด้วย อาคารกีฬาเวสน์ 2 ศูนย์เยาวชน กทม. ไทย-ญี่ปุ่น เขตดินแดง รพ.ในสังกัด กทม. 11 แห่ง รพ.ในเครือข่ายความร่วมมือ 20 แห่ง ศูนย์บริการสาธารณสุขของ กทม. 69 แห่ง นอกจากนี้ ยังมีบริการหน่วยฉีดวัคซีนเคลื่อนที่ หรือ รถ BMV ที่ออกให้บริการตามชุมชนต่าง ๆ และบริการเชิงรุกฉีดวัคซีนถึงบ้านสำหรับผู้สูงอายุ ผู้ป่วยติดเตียงติดบ้าน และผู้พิการ ที่ไม่สามารถเดินทางออกจากบ้านได้ด้วย
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 26 เมษายน 2565
นายกฯ ชื่นชมเมนูอาหารกลางวันต้นแบบ มีคุณค่า ครบโภชนาการ ขอความร่วมมือช่วยกันส่งเสริม สนับสนุนอาหารประจำท้องถิ่น เพื่อเผยแพร่วัฒนธรรมอาหารพื้นถิ่นควบคู่กับอาหารวัฒนธรรมอื่น ๆ
นายกฯ ชื่นชมเมนูอาหารกลางวันต้นแบบ มีคุณค่า ครบโภชนาการ ขอความร่วมมือช่วยกันส่งเสริม สนับสนุนอาหารประจำท้องถิ่น เพื่อเผยแพร่วัฒนธรรมอาหารพื้นถิ่นควบคู่กับอาหารวัฒนธรรมอื่น ๆ
นายธนกร วังบุญคงชนะ โฆษกประจำสำนักนายกรัฐมนตรี เผยว่า วันนี้ (26 เมษายน 2565) เวลา 08.30 น. ก่อนการประชุมคณะรัฐมนตรี ที่ตึกสันติไมตรี ทำเนียบรัฐบาล นางอรรชกา สีบุญเรือง ประธานกรรมการสำนักงานส่งเสริมเศรษฐกิจสร้างสรรค์ และคณะผู้บริหาร เข้าพบพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เพื่อนำเสนอนิทรรศการ “โครงการพัฒนาการเรียนรู้ของเด็กผ่านประสบการณ์อาหารกลางวันโรงเรียน (Lunch and Learn Project)” ของ สำนักงานส่งเสริมเศรษฐกิจสร้างสรรค์ (องค์การมหาชน) หรือ สศส. โดยมีนายสุพัฒนพงษ์ พันธ์มีเชาว์ รองนายกรัฐมนตรี และรัฐมนตรีว่าการกระทรวงพลังงาน นายดิสทัต โหตระกิตย์ เลขาธิการนายกรัฐมนตรี เข้าร่วมด้วย
โอกาสนี้ นายกรัฐมนตรีเยี่ยมชมนิทรรศการต้นแบบอาหารกลางวันและรับทราบความคืบหน้าในโครงการพัฒนาการเรียนรู้ของเด็กผ่านประสบการณ์อาหารกลางวันโรงเรียน (Lunch and Learn Project) ซึ่ง สศส. ได้ดำเนินการร่วมกับเชฟ นักสร้างสรรค์อาหาร ผ่านกระบวนการมีส่วนร่วมของนักออกแบบ ผู้เชี่ยวชาญด้านโภชนาการ นักเรียน และบุคลากรที่เกี่ยวข้องของโรงเรียนในพื้นที่เป้าหมาย 2 จังหวัด คือ จังหวัดขอนแก่น จำนวน 5 โรงเรียน โดยมีนักเรียนเข้าร่วมโครงการ 2,228 คน และจังหวัดเชียงใหม่ จำนวน 4 โรงเรียน มีนักเรียนเข้าร่วมโครงการ 970 คน ในการพัฒนารายการอาหารอย่างสร้างสรรค์ที่สอดคล้องกับโภชนาการสำหรับเด็กช่วงปฐมวัยด้วยวัตถุดิบท้องถิ่น เพื่อศึกษาระบบการจัดการอาหารและสูตรอาหารกลางวัน ภายใต้งบประมาณที่จำกัด โดยคำนึงถึงหลักโภชนาการที่เด็กสมควรได้รับ อีกทั้งเป็นการเสริมสร้างแรงบันดาลใจและกระตุ้นการเรียนรู้วัฒนธรรมอาหารท้องถิ่นและวัฒนธรรมอื่น ๆ ของเด็กผ่านประสบการณ์อาหารกางวัน รวมทั้งส่งเสริมการเรียนรู้แลกเปลี่ยนความเข้าใจทางวัฒนธรรมอาหารพื้นถิ่นและอาหารจากวัฒนธรรมอื่น ๆ ภายใต้งบ 21 บาท/คน/วัน โดยมีเมนูต้นแบบนำเสนอต่อนายกรัฐมนตรีในวันนี้ ประกอบด้วย 1) Kwantip’s fried chicken มันบด โคลสลอว์ฝรั่งกิมจู 2) ข้าวไก่อบซอสเทอริยากิ ไข่ต้มซีอิ๊ว เฉาก๊วยนมสด และ 3) ข้าวกับแกงโฮ๊ะหมู กล้วยน้ำว้า
นายกรัฐมนตรีแสดงความชื่นชมโครงการฯ ดังกล่าว ที่จะมีส่วนช่วยส่งเสริมพัฒนาการเรียนรู้ของเด็กผ่านกิจกรรมอาหารกลางวัน เพื่อเป็นโครงการนำร่องและพัฒนาขยายผลลงสู่สถานศึกษาอื่น ๆ ต่อไป ทั้งนี้ นายกรัฐมนตรีขอให้ช่วยกันส่งเสริม สนับสนุนการใช้วัตถุดิบปรุงอาหารประจำท้องถิ่นหรือประจำภูมิภาค เพื่อเป็นส่วนหนึ่งในการสนับสนุนและเผยแพร่วัฒนธรรมอาหารพื้นถิ่นควบคู่กับอาหารวัฒนธรรมอื่น ๆ พร้อมเป็นกำลังใจให้คณะทำงานและผู้มีส่วนเกี่ยวข้องทุกคน ที่เห็นความสำคัญและได้ร่วมกันผลักดันกิจกรรมเพื่อพัฒนาการเรียนรู้ของเด็กไทยในการสร้างต้นแบบการจัดการอาหารและสูตรอาหารกลางวันโดยคำนึงถึงหลักโภชนาการที่เด็กสมควรได้รับ อีกทั้งยังเป็นการเสริมสร้างแรงบันดาลใจให้เด็ก ๆ อีกทางหนึ่งด้วย
-----------
วันศุกร์ที่ 18 กุมภาพันธ์ 2565
กสร.เรียกสอบนายจ้างหาเหตุนั่งร้านโครงการก่อสร้างถล่ม 21 ก.พ.นี้
กรมสวัสดิการและคุ้มครองแรงงานลงพื้นที่ สอบข้อเท็จจริงเหตุค้ำยันรองรับแบบหล่อคอนกรีต โครงการก่อสร้าง วัน แบงค็อก ถล่มเป็นเหตุให้ลูกจ้างเสียชีวิต 3 ราย เรียกนายจ้างสอบ 21 กุมภาพันธ์นี้ พร้อมดำเนินคดีทันทีหากพบไม่ปฏิบัติตามกฎหมาย
นายนิยม สองแก้ว อธิบดีกรมสวัสดิการและคุ้มครองแรงงาน เปิดเผยว่า วันนี้ (17 กุมภาพันธ์ พ.ศ.2565)พนักงานตรวจความปลอดภัยได้ลงพื้นที่ตรวจสอบข้อเท็จจริงเหตุค้ำยันรองรับแบบหล่อคอนกรีตพังถล่ม ภายในหน่วยงานก่อสร้าง โครงการวัน แบงค็อก แขวงลุมพินี เขตปทุมวัน กรุงเทพมหานครของบริษัทอิตาเลียนไทย ดีเวล๊อปเมนต์ จำกัด (มหาชน) เบื้องต้นพบว่าสถานที่เกิดเหตุเป็นส่วนงานก่อสร้างซีวิคพลาซ่า อาคาร 6 ชั้น ชั้นใต้ดิน 4 ชั้นขณะทำการเทคอนกรีตพื้นชั้น 1เมื่อเทคอนกรีตได้บางส่วนเกิดค้ำยันที่รองรับคอนกรีตถล่ม ลูกจ้างของบริษัทฯ ตกลงมาโดยปูนคอนกรีตที่ยังไม่แข็งตัวทับเสียชีวิตจำนวน 3 คน ประกอบด้วย นางประไพ สุปมา นางบุญโฮม วังมา และนางอุดร เลขสันต์ ตำแหน่งกรรมกรลูกจ้างรายวันซึ่งขณะนั้นทำหน้าที่ทำความสะอาดรางน้ำพื้นที่เทคอนกรีต และยังมีลูกจ้างอีก3 คน ได้รับบาดเจ็บ โดยได้รับการรักษาพยาบาลเรียบร้อยแล้ว ทั้งนี้บริษัทฯได้แจ้งว่าได้รับผิดชอบค่าใช้จ่ายสำหรับผู้เสียชีวิตและผู้ได้รับบาดเจ็บในเบื้องต้นแล้ว
อธิบดีกสร.กล่าวเพิ่มเติมว่า พนักงานตรวจความปลอดภัยจะเรียกนายจ้างสอบข้อเท็จจริงโดยละเอียดอีกครั้งในวันที่ 21 กุมภาพันธ์ พ.ศ. 2565ว่านายจ้างมีการฝ่าฝืนกฎหมายด้านความปลอดภัยอาชีวอนามัย และสภาพแวดล้อมในการทำงานหรือไม่ หากพบว่านายจ้างไม่ปฏิบัติตามกฎหมายดังกล่าวจะดำเนินการตามกฎหมายทันที
วันอาทิตย์ที่ 30 มกราคม 2565
โฆษกรัฐบาลเผย “นายกฯ” ติดตามการฉีดวัคซีนเด็ก ขณะที่ ศธ. และ สธ. จะเริ่มฉีดวัคซีนเข็มที่ 1 ให้เด็กอายุ 5 ปี ไม่เกิน 12 ปี ในวันที่ 1 กุมภาพันธ์ นี้
โฆษกรัฐบาลเผย “นายกฯ” ติดตามการฉีดวัคซีนเด็ก ขณะที่ ศธ. และ สธ. จะเริ่มฉีดวัคซีนเข็มที่ 1 ให้เด็กอายุ 5 ปี ไม่เกิน 12 ปี ในวันที่ 1 กุมภาพันธ์ นี้
วันที่ 30 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ติดตามสถานการณ์การแพร่ระบาดของโรคติดเชื้อไวรัสโคโรนา 2019 (COVID-19) ซึ่งไทยสามารถรับมือการแพร่ระบาดไวรัสโควิด-19 ได้ดีขึ้นจนเป็นที่ยอมรับของต่างประเทศ และสัดส่วนการฉีดวัคซีนของประชากรก็เพิ่มขึ้น ขณะนี้ ไทยยังมีความพร้อมฉีดวัคซีนไฟเซอร์ สำหรับเด็กอายุ 5 ปี ไม่เกิน 12 ปี ในประเทศไทย โดยล็อตแรกได้มาถึงประเทศไทยแล้ว เมื่อวันที่ 26 ม.ค. 2565 ทั้งนี้ กระทรวงศึกษาธิการและกระทรวงสาธารณสุขจะดำเนินการให้การบริการฉีดวัคซีนไฟเซอร์ให้แก่เด็กอายุ 5 ปี ไม่เกิน 12 ปี หรือ 11 ปี 11 เดือน 29 วัน คาดว่าจะเริ่มฉีดวัคซีนเข็มที่ 1 ในวันที่ 1 กุมภาพันธ์ นี้ และเข็มที่ 2 จะฉีดในวันที่ 26 กุมภาพันธ์ 2565 เป็นต้นไป
โฆษกประจำสำนักนายกรัฐมนตรี ยังกล่าวเพิ่มเติมว่า นายกรัฐมนตรีเป็นห่วงนักเรียนและเด็กเล็ก กำชับการควบคุมการแพร่ระบาดในสถานศึกษา ซึ่งจะมีการจัดกิจกรรมที่มีการรวมกลุ่ม อาทิ การจัดแข่งขันกีฬา ปัจฉิมนิเทศ มีการรับประทานอาหารร่วมกันในลักษณะเดียวกับคลัสเตอร์งานเลี้ยงอื่น ๆ จึงกำชับให้ทุกสถานศึกษาปฏิบัติมาตรการสถานศึกษาปลอดโควิด-19 ประกอบด้วย 6 มาตรการหลัก 6 มาตรการเสริม และ 7 มาตรการเข้มงวด ได้แก่ การเว้นระยะห่าง การสวมหน้ากากอนามัย การคัดกรองวัดไข้ การลดการแออัด และการทำความสะอาด 6 มาตรการเสริม ได้แก่ การดูแลตนเอง การใช้ช้อนกลางส่วนตัว การกินอาหารปรุงสุกใหม่ การลงทะเบียนเข้าออก การสำรวจตรวจสอบด้วยแบบสอบถาม และการกักกันตัวเอง และ 7 มาตรการเข้มงวด ได้แก่ ประเมินความพร้อมเปิดเรียนผ่าน Thai Stop Covid Plus และรายงานผลอย่างต่อเนื่อง การทำกิจกรรมแบบกลุ่มย่อย (Small Bubble) รวมทั้งเตรียมแผนเผชิญเหตุซักซ้อมเพื่อรองรับสถานการณ์ ในกรณีพบผู้ติดเชื้อสามารถจัดให้มีระบบ School Isolation และดูแลการเดินทางของนักเรียนในรูปแบบ Seal Route เพื่อให้โรงเรียนเป็นพื้นที่ปลอดภัยสำหรับเด็กนักเรียน ครูและบุคคลากรในโรงเรียนทุกคนด้วย
สำหรับประเทศไทยวันนี้ (30 มกราคม 2565) พบผู้ติดเชื้อเพิ่ม รวม 8,444 ราย จำแนกเป็น ผู้ป่วยจากในประเทศ 8,208 ราย ผู้ป่วยมาจากต่างประเทศ 236 ราย ทำให้ผู้ป่วยสะสม 209,099 ราย (ตั้งแต่ 1 มกราคม 2565) ทั้งนี้หายป่วยเพิ่มกลับบ้านแล้ว 7,829 ราย รวมหายป่วยสะสม 157,341 ราย (ตั้งแต่ 1 มกราคม 2565) โดยมีผู้ป่วยกำลังรักษา 84,542 ราย และเสียชีวิต 12 ราย ขณะที่ การฉีดวัคซีนโควิด-19สะสม ตั้งแต่ 28 ก.พ. 2564 - 28ม.ค. 2565 รวม 114,577,194 โดส ใน 77 จังหวัด แบ่งเป็น จำนวนผู้ได้รับวัคซีน เข็มที่ 1 สะสม : 52,266,677 ราย จำนวนผู้ได้รับวัคซีน เข็มที่ 2 สะสม : 48,532,214 รายและจำนวนผู้ได้รับวัคซีน เข็มที่ 3 สะสม : 13,778,303 ราย
วันอาทิตย์ที่ 20 มีนาคม 2565
ศูนย์วิทย์ฯ ที่ 1 เชียงใหม่ พัฒนาการตรวจปริมาณกัญชาในเลือดได้เป็นแห่งแรกของประเทศ เตรียมเปิดให้บริการ ส.ค.นี้
รัฐมนตรีช่วยว่าการกระทรวงสาธารณสุข เผย ศูนย์วิทยาศาสตร์การแพทย์ที่ 1 เชียงใหม่กรมวิทยาศาสตร์การแพทย์ พัฒนาวิธีการตรวจปริมาณกัญชาในเลือดสำเร็จเป็นหน่วยงานแรกของประเทศ และยังร่วมกับเครือข่ายด้านการแพทย์และสาธารณสุขในพื้นที่ ศึกษาวิจัยกัญชา กัญชง
รัฐมนตรีช่วยว่าการกระทรวงสาธารณสุข เผย ศูนย์วิทยาศาสตร์การแพทย์ที่ 1 เชียงใหม่กรมวิทยาศาสตร์การแพทย์ พัฒนาวิธีการตรวจปริมาณกัญชาในเลือดสำเร็จเป็นหน่วยงานแรกของประเทศ และยังร่วมกับเครือข่ายด้านการแพทย์และสาธารณสุขในพื้นที่ ศึกษาวิจัยกัญชา กัญชง รวมถึงศึกษาฤทธิ์น้ำมันกัญชาในผู้ป่วยมะเร็ง เพื่อประโยชน์ทางการแพทย์ พร้อมพัฒนาชุดตรวจปริมาณสารสำคัญต่างๆ รองรับนโยบายส่งเสริมกัญชา กัญชง เป็นพืชเศรษฐกิจ
ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายแพทย์พิเชฐ บัญญัติ รองอธิบดีกรมวิทยาศาสตร์การแพทย์ นายแพทย์จตุชัย มณีชัย นายแพทย์สาธารณสุขจังหวัดเชียงใหม่ และคณะ ลงพื้นที่ติดตามการดำเนินงานของศูนย์วิทยาศาสตร์การแพทย์ที่ 1 เชียงใหม่ และกล่าวว่า ศูนย์วิทยาศาสตร์การแพทย์ที่ 1 ได้ตอบสนองนโยบายของรัฐบาลและกระทรวงสาธารณสุขที่มุ่งส่งเสริมให้มีการใช้ประโยชน์พืชกัญชาและกัญชง ทั้งในเชิงการแพทย์และเชิงเศรษฐกิจ สร้างรายได้ให้กับเกษตรกรและชุมชน โดยมีการพัฒนาศักยภาพในการตรวจปริมาณสารสำคัญต่างๆ ของกัญชาและกัญชง และที่น่าชื่นชมคือ การพัฒนาวิธีการตรวจปริมาณกัญชาในเลือดผู้ป่วยที่ได้รับกัญชาจากการรักษา หรือได้รับในรูปแบบอื่น นับเป็นหน่วยงานแรกของประเทศที่สามารถตรวจหาปริมาณกัญชาในเลือดผู้ป่วยได้ คาดว่าจะสามารถเปิดให้บริการได้ภายในเดือนสิงหาคม 2565 นี้
นอกจากนี้ ยังมีการร่วมมือกับคณะแพทยศาสตร์ มหาวิทยาลัยเชียงใหม่ และโรงพยาบาลเชียงรายประชานุเคราะห์ทำการศึกษาระดับสารออกฤทธิ์และเมแทบอไลต์ในพลาสมา และประสิทธิผลการลดปวดของผู้ป่วยมะเร็ง ซึ่งเป็นการศึกษาระดับสารออกฤทธิ์ในร่างกายผู้ป่วยมะเร็งทุกชนิดในระยะแพร่กระจาย โดยใช้ผลิตภัณฑ์น้ำมันกัญชา 2 สูตร คือ น้ำมันกัญชาขององค์การเภสัชกรรม และน้ำมันกัญชาสูตรตำรับหมอเดชา ส่วนการพัฒนาชุดตรวจ สารสำคัญที่สำเร็จแล้ว เช่น ชุดตรวจปริมาณสารสำคัญTHC ในกัญชง ซึ่งอยู่ระหว่างการพัฒนาต่อยอดให้เป็นชุดตรวจวัดปริมาณ THC และ CBD (Cannabis Test Kit) สามารถตรวจได้ทั้งพืชกัญชา กัญชง และผลิตภัณฑ์กัญชา เช่น น้ำมันกัญชา สารสกัดจากกัญชา เพื่อตรวจสอบปริมาณTHC ตามกฎหมายยาเสพติดฉบับใหม่นอกจากนี้ยังได้พัฒนาชุดตรวจเบื้องต้นอย่างง่าย เพื่อทดสอบ น้ำมันกัญชา สารสกัดกัญชา อาหาร ยา เครื่องสำอาง ว่ามีส่วนผสมของกัญชาอยู่ในผลิตภัณฑ์นั้นหรือไม่ และยังเตรียมพัฒนาชุดทดสอบตะกั่วในกัญชา, ชุดทดสอบยาฆ่าแมลงในกัญชา รวมถึงได้พัฒนาสารมาตรฐาน THC CBD และ CBN เพื่อลดการนำเข้าสารมาตรฐานที่ใช้ในห้องปฏิบัติการจากต่างประเทศ นับว่าเป็นหน่วยงานวิชาการด้านวิทยาศาสตร์การแพทย์ที่ทำหน้าที่เพื่อประโยชน์ของประชาชนได้อย่างสมบูรณ์แบบ ดร.สาธิต กล่าวในตอนท้าย
********************************************** 20 มีนาคม 2565
วันพฤหัสบดีที่ 23 มิถุนายน 2565
กระทรวงยุติธรรมร่วมหารือการเข้าร่วมการประชุมระดับโลก เรื่องสุขภาพในสถานกักกันตัว ครั้งที่ ๑ (The First World Conference on Health in Detention)
กระทรวงยุติธรรมร่วมหารือการเข้าร่วมการประชุมระดับโลก เรื่องสุขภาพในสถานกักกันตัว ครั้งที่ ๑ (The First World Conference on Health in Detention)
ในวันพฤหัสบดีที่ ๒๓ มิถุนายน ๒๕๖๕ เวลา ๐๙.๐๐ น. ณ อาคารกระทรวงยุติธรรม ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม ให้การต้อนรับ
นาย Felix Casanova Cambronero รักษาการผู้อำนวยการสำนักงานคณะกรรมการกาชาดระหว่างประเทศประจำภูมิภาค (กรุงเทพฯ)เพื่อหารือเกี่ยวกับการเข้าร่วมประชุมระดับโลก เรื่อง สุขภาพในสถานกักกันตัว ครั้งที่ ๑ (The First World Conference on Health in Detention) ระหว่างวันที่ ๒๗ – ๒๙ มิถุนายน ๒๕๖๕ ณ นครเจนีวา สมาพันธรัฐสวิส ซึ่งจัดขึ้นโดยคณะกรรมการกาชาดระหว่างประเทศ (International Committee of the Red Cross: ICRC) และองค์กรหุ้นส่วน โดยมีวัตถุประสงค์เพื่อเป็นเวทีสำหรับผู้เชี่ยวชาญด้านสาธารณสุข และการบริหารจัดการในเรื่องการกักกันตัว รวมทั้งนักวิชาการจากวงการที่เกี่ยวข้องในการแลกเปลี่ยนประสบการณ์ ความท้าทาย บทเรียน และงานวิจัย เพื่อส่งเสริมแนวทางการบูรณาการความร่วมมือระหว่างหน่วยงานภาครัฐ (whole of government) เรื่องสาธารณสุขในสถานที่กักกันตัว
ทั้งนี้ ศาสตราจารย์พิเศษวิศิษฏ์ วิศิษฏ์สรอรรถ ปลัดกระทรวงยุติธรรม มีกำหนดร่วมกล่าว keynote speaker ในการประชุมดังกล่าว ในวันอังคารที่ ๒๘ มิถุนายน ๒๕๖๕ เวลา ๐๘.๑๕ – ๐๘.๓๐ น. (เวลาของนครเจนีวา) ในหัวข้อ “การทำสิ่งที่มองไม่เห็นให้มองเห็นได้ (Making the invisible visible)” ภายใต้หัวข้อย่อย “จากนโยบายสู่การปฏิบัติ: ประชาชนเป็นศูนย์กลางในการส่งเสริมสุขภาพของทุกคน (From Policy to Practice: People at the Center to Improve Health for All)” โดยเฉพาะประเด็นเกี่ยวกับความเปราะบางของสตรีที่ถูกคุมขังในระบบราชทัณฑ์ รวมถึงความเปราะบางของกลุ่มที่ไม่ปรากฏชัด (less visible) ซึ่งเกี่ยวข้องกับการคุมขัง อาทิ เด็ก ผู้สูงอายุ คนพิการ รวมถึงแนวทางในการเสริมสร้างความเข้มแข็งของระบบราชทัณฑ์เพื่อปกป้องกลุ่มเปราะบางในด้านต่าง ๆ โดยเฉพาะในด้านสาธารณสุข
วันพุธที่ 13 เมษายน 2565
โฆษกรัฐบาลร่วมอวยพร "ปีใหม่ไทย-เทศกาลสงกรานต์” ขอคนไทยเปี่ยมด้วยความสุข ปลอดโรค ปลอดภัย  พร้อมเผยนายกฯ ขอบคุณคนไทยที่ร่วมฉลองสงกรานต์แบบใหม่ New Normal
โฆษกรัฐบาลร่วมอวยพร "ปีใหม่ไทย-เทศกาลสงกรานต์” ขอคนไทยเปี่ยมด้วยความสุข ปลอดโรค ปลอดภัย  พร้อมเผยนายกฯ ขอบคุณคนไทยที่ร่วมฉลองสงกรานต์แบบใหม่ New Normal คุมเข้มพฤติกรรมเสี่ยงป้องกันโควิด-19 และลดอุบัติเหตุทางถนน
วันที่ 13 เมษายน 2565 นายธนกร วังบุญคงชนะ โฆษกประจำสำนักนายกรัฐมนตรี กล่าวอวยพรในโอกาส “ปีใหม่ไทย - เทศกาลสงกรานต์” นี้ ขอคนไทยเปี่ยมด้วยความสุข ปลอดโรค ปลอดภัย  ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยังฝากขอบคุณคนไทยที่ร่วมฉลองสงกรานต์แบบใหม่ New Normal คุมเข้มพฤติกรรมเสี่ยง ลดอุบัติเหตุทางถนน ควบคู่กับการป้องกันการแพร่ระบาดของโรค COVID -19 ขอให้ประชาชนเชื่อมั่นการบริหารงานของรัฐบาล และ ศบค. ที่จะดูแลสถานการณ์โควิด-19 อย่างเต็มที่ ในการเตรียมพร้อมด้านเวชภัณฑ์และสถานพยาบาลให้เพียงพอหากมีผู้ติดเชื้อมากขึ้นในช่วงวันหยุดยาว เพื่อให้ทุกคนมีความสุข กับวันหยุดพักผ่อน​ ใช้เวลาที่มีคุณค่ากับครอบครัว
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 23,015 ราย จำแนกเป็น ผู้ติดเชื้อในประเทศ 22,920 ราย และผู้ป่วยมาจากต่างประเทศ 95 ราย ผู้เสียชีวิตเพิ่มขึ้น 106 ราย ผู้ที่กำลังรักษาตัว 232,682 ราย และมียอดผู้ที่หายป่วยกลับบ้านแล้ว 27,626 ราย ทำให้มียอดผู้ป่วย ยืนยันสะสมตั้งแต่ 1 ม.ค. 65 จำนวน 1,725,434 ราย จำนวนผู้ที่หายป่วยสะสมจำนวน 1,521,298 ราย จำนวนผู้ป่วยปอดอักเสบรักษาตัวอยู่ในโรงพยาบาล 1,971 ราย เฉลี่ยจังหวัดละ 26 ราย อัตราครองเตียง ร้อยละ 27.7 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 11 เม.ย. 65 รวม 131,509,798 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 55,955,320 โดส ผู้ได้รับวัคซีนเข็มที่ 2 สะสม 50,617,229โดส ผู้ได้รับวัคซีนเข็มที่ 3 สะสม 22,577,925 โดส และผู้ได้รับวัคซีนเข็มที่ 4 สะสม 2,359,324 โดส
วันศุกร์ที่ 30 กรกฎาคม 2564
ดีอีเอส เตือนหยุดสร้างข่าวปลอม แจงทุกภาคส่วนกำลังเร่งแก้ไขสถานการณ์อย่างเต็มที่ จากกรณีข่าวปลอม จ.ภูเก็ตพบผู้เสียชีวิตตามที่สาธารณะเป็นจำนวนมาก นั้น
ดีอีเอส เตือนหยุดสร้างข่าวปลอม แจงทุกภาคส่วนกำลังเร่งแก้ไขสถานการณ์อย่างเต็มที่ จากกรณีข่าวปลอม จ.ภูเก็ตพบผู้เสียชีวิตตามที่สาธารณะเป็นจำนวนมาก นั้น
นางสาวนพวรรณหัวใจมั่นโฆษกกระทรวงดิจิทัลเพื่อเศรษฐกิจและสังคมฝ่ายการเมือง(ดีอีเอส)กล่าวว่าตามที่มีการเผยแพร่ภาพในโซเชียลมีเดียต่างๆเรื่องจ.ภูเก็ตพบผู้เสียชีวิตตามที่สาธารณะเป็นจำนวนมากทางศูนย์ต่อต้านข่าวปลอมได้ดำเนินการตรวจสอบข้อเท็จจริงกับสำนักงานสาธารณสุขจังหวัดภูเก็ตพบว่าประเด็นดังกล่าวนั้นเป็นข้อมูลเท็จ
กรณีที่โพสต์ข่าวระบุว่าพบผู้เสียชีวิตจำนวนมากกลางถนนที่จังหวัดภูเก็ตนั้นทางสำนักงานสาธารณสุขจังหวัดภูเก็ตได้ตรวจสอบและชี้แจงข้อเท็จจริงว่าไม่เป็นความจริงตามที่โพสต์ดังกล่าวระบุแต่อย่างใดโดยโพสต์ที่ถูกเผยแพร่ดังกล่าวทำให้จังหวัดภูเก็ตได้รับความเสียหายกระทบต่อภาพลักษณ์ด้านการท่องเที่ยวอย่างรุนแรง
ดังนั้นขอให้ประชาชนอย่าหลงเชื่อข้อมูลดังกล่าวและขอความร่วมมือไม่ส่งหรือแชร์ข้อมูลดังกล่าวต่อในช่องทางสื่อสังคมออนไลน์ต่างๆและเพื่อให้ประชาชนได้รับข้อมูลข่าวสารจากสำนักงานสาธารณสุขจังหวัดภูเก็ตสามารถติดตามได้ที่เว็บไซต์www.pkto.moph.go.thหรือโทร. 076-212297, 076-222913
ฝากเตือนไปยังผู้ที่สร้างข่าวปลอมต่างๆให้หยุดการกระทำนั้นเสียทุกภาคส่วนกำลังเร่งแก้ไขสถานการณ์อย่างเต็มที่ ซึ่งการกระทำดังกล่าวในลักษณะการผลิตและเผยแพร่ข่าวปลอมหรือบิดเบือนข้อมูลข่าวสารทำให้เกิดความตื่นตระหนกเกิดความสับสนวุ่นวายโดยเฉพาะในสถานการณ์ฉุกเฉินเป็นความผิดตามพ.ร.บ.ว่าด้วยการกระทำความผิดเกี่ยวกับคอมพิวเตอร์มาตรา14(2), (5)มีอัตราโทษจำคุกไม่เกิน5ปีหรือปรับไม่เกิน100,000บาทหรือทั้งจำทั้งปรับและเป็นความผิดฐานฝ่าฝืนข้อกำหนดประกาศหรือคำสั่งที่ออกตามความมาตรา9แห่งพ.ร.ก.การบริหารราชการในสถานการณ์ฉุกเฉินพ.ศ.2548มีโทษจำคุกไม่เกิน2ปีปรับไม่เกิน40,000บาทหรือทั้งจำทั้งปรับหรือกฎหมายอื่นๆที่เกี่ยวข้อง
ทั้งนี้ฝากประชาสัมพันธ์ไปยังพี่น้องประชาชนว่าก่อนจะแชร์หรือส่งต่อข้อความใดๆควรตรวจสอบให้ดีเสียก่อนเพราะอาจตกเป็นเหยื่อหรือถูกหลอกลวงหรืออาจไปสร้างความสับสนเกิดความตื่นตระหนกแก่ผู้อื่นโดยทุกท่านสามารถติดตามและแจ้งเบาะแสข่าวปลอมได้ผ่านช่องทางต่างๆของศูนย์ต่อต้านข่าวปลอมดังนี้ไลน์@antifakenewscenter เว็บไซต์https://www.antifakenewscenter.com/ทวิตเตอร์https://twitter.com/AFNCThailandและช่องทางโทรศัพท์โทรสายด่วนGCC 1111ต่อ87เพื่อหลีกเลี่ยงจากการเป็นเหยื่อข่าวปลอมหรือข่าวบิดเบือน
********
วันอาทิตย์ที่ 22 สิงหาคม 2564
เปิดวิธียื่นรับเงินทดแทนกรณีขาดรายได้ เมื่อผู้ประกันตนป่วยโควิด
....
รู้หรือไม่? ผู้ประกันตนที่ป่วยด้วยโรคโควิด-19 และต้องแยกรักษาแบบ Home Isolation หรือ Community Isolation สามารถขอเบิกเงินค่าทดแทนการขาดรายได้ 50% ของค่าจ้าง
.
โดยขอใบรับรองแพทย์ หรือแคปภาพหน้าจอจาก Application LINE ที่ใช้ติดต่อกับสถานพยาบาล และภาพสำเนาเวชระเบียน ตั้งแต่เริ่ม - สิ้นสุดการรักษา เพื่อใช้ประกอบการยื่นใช้สิทธิ์
.
เงื่อนไขการเบิกค่าทดแทนการขาดรายได้
- ต้องส่งเงินสมทบ อย่างน้อย 3 เดือน ภายใน 15 เดือนก่อนใช้สิทธิ์
- กรณีผู้ประกันตนม. 33 ลาป่วย 30 วันแรก รับค่าจ้างจากนายจ้าง (ตาม กม. คุ้มครองแรงงาน)
- หากต้องหยุดพักรักษาตัวนานเกินกว่า 30 วัน สามารถยื่นขอรับสิทธิประโยชน์กรณีขาดรายได้ 50% ของค่าจ้าง (จ่ายครั้งละไม่เกิน 90 วัน แต่ไม่เกิน 180 วัน)
.
สามารถยื่นเบิกได้ภายใน 2 ปี เมื่อรักษาหายจากอาการเจ็บป่วยแล้ว ได้ที่สำนักงานประกันสังคมได้ทุกแห่งทั่วประเทศ หรือสอบถามเพิ่มเติมได้ที่ สายด่วนประกันสังคม โทร. 1506 ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพฤหัสบดีที่ 27 มกราคม 2565
เอนก" นำทีมติดตามความคืบหน้า อว.ส่วนหน้า จ.สตูล บูรณาการความร่วมมือ ยกระดับการวิจัยและการพัฒนาให้ยั่งยืนเชิงพื้นที่
เอนก" นำทีมติดตามความคืบหน้า อว.ส่วนหน้า จ.สตูล บูรณาการความร่วมมือ ยกระดับการวิจัยและการพัฒนาให้ยั่งยืนเชิงพื้นที่
"เอนก" นำทีมติดตามความคืบหน้า อว.ส่วนหน้า จ.สตูล บูรณาการความร่วมมือ ยกระดับการวิจัยและการพัฒนาให้ยั่งยืนเชิงพื้นที่
ลั่น! อว. พร้อมขับเคลื่อนประเทศไทยสู่ประเทศที่พัฒนาแล้วผ่านBCG ภายในปี 80 นำร่องสตูลเป็นพื้นที่ต้นแบบ
14 มกราคม 2565 : ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (อว.) นำทีมผู้บริหารภายใต้สังกัด อว. ประกอบด้วย ศ.ดร.นพ.สิริฤกษ์ ทรงศิวิไล ปลัด อว. ดร.ดนุช ตันเทอดทิตย์ ผู้ช่วย รมว.อว. นายเพิ่มสุข สัจจาภิวัฒน์ เลขาธิการสำนักงานปรมาณูเพื่อสันติ (ปส.) นพ.ปฐม สวรรค์ปัญญาเลิศ อธิบดีกรมวิทยาศาสตร์บริการ (วศ.) ดร.วิภารัตน์ ดีอ่อง ผู้อำนวยการสำนักงานการวิจัยแห่งชาติ (วช.) ร่วมประชุมหารือกับผู้แทน อว.ส่วนหน้า และรับฟังรายงานผลความคืบหน้าในพื้นที่ ที่ มรภ.สงขลา วิทยาเขตสตูล เพื่อบูรณาการความร่วมมือ ยกระดับการวิจัยและการพัฒนาให้ยั่งยืนในพื้นที่ จ.สตูล
ศ.(พิเศษ) ดร.เอนก กล่าวว่าการขับเคลื่อนประเทศไทยไปสู่ประเทศที่พัฒนาแล้ว ต้องการความพร้อมในทุกด้านๆ และเดินหน้าไปด้วยกัน ในส่วนของ อว. มีความพร้อมครอบคลุมในทุกๆ ด้าน ทั้งมีเครือข่ายมหาวิทยาลัยทั่วประเทศที่ดีพร้อมไปด้วยวิทยาการความรู้ต่างๆ ได้เปรียบเชิงพื้นที่และความใกล้ชิดชุมชน สามารถให้บริการและรองรับสิ่งต่างๆ ได้อย่างมากมายและมีประสิทธิภาพ แต่ต้องอาศัยความร่วมมือจากทุกภาคส่วน อว.ส่วนหน้า ถือเป็นตัวแทนที่สำคัญและเป็นพลังในการบริหารจัดการภารกิจต่างๆ ที่ตอบโจทย์นโยบายต่างๆ ของส่วนกลางให้สำเร็จอย่างเป็นรูปธรรมยิ่งขึ้น และอยากให้ทุกฝ่ายคำนึงถึงการพัฒนาต่อยอดในระยะสั้นให้ดีที่สุด พร้อมวางแผนการพัฒนาในระยะกลางและระยะยาวต่อไป เพราะการที่จะขับเคลื่อนประเทศที่พัฒนาแล้วนั้นต้องอาศัย การบริหารจัดการอย่างมีแบบแผน และมุ่งปฏิบัติให้เกิดผลสำเร็จให้ได้ ถ้าทุกภาคส่วนบูรณาการร่วมกัน ตนมั่นใจว่า อว. จะพาประเทศไทยก้าวสู่การเป็นประเทศที่พัฒนาแล้วภายในปี 2580 ได้อย่างแน่นอน
รมว.อว. กล่าวต่อว่าวันนี้สิ่งสำคัญที่ อว. จะขับเคลื่อนให้เกิดขึ้นให้ได้คือ การพัฒนาประเทศด้วย BCG ซึ่งเป็นโครงสร้างหลักของประเทศที่พัฒนาแล้ว การมีการเกษตรที่ยอดเยี่ยม การปศุสัตว์ที่ดี โภชนาการและการท่องเที่ยวชั้นยอด รวมถึงระบบนิเวศที่บริสุทธิ์ จะทำให้คุณภาพชีวิตของคนในประเทศดีขึ้น เป็นการยกระดับประเทศอย่างแท้จริง และ อว. ตั้งเป้าเป็นอย่างยิ่งว่าการนำวิทยาศาสตร์และเทคโนโลยีเข้าไปช่วยภาคเกษตรกรรมและอุตสาหกรรมต่างๆ จะช่วยยกระดับมูลค่าสินค้าและบริการให้สูงขึ้น จ.สตูล ได้เปรียบในเชิงพื้นที่ ซึ่งมีสถานที่ท่องเที่ยวมากมาย ปริมาณผู้คนที่ไม่มากเกินไป ระบบนิเวศสิ่งแวดล้อมต่างๆ ดีมาก เหมาะแก่การพัฒนาให้เป็นเมืองต้นแบบในการพัฒนาสู่ระดับโลก เพื่อเป็นต้นแบบให้จังหวัดต่างๆ ที่มีของดี ของเด็ด หันมาใส่ใจพื้นที่ของตนและร่วมมือกันพัฒนา เพราะไม่เพียงแต่จังหวัดจะมีชื่อเสียง จะทำให้เกิดการยกระดับความรู้ ความสามารถ ของประชาชนในพื้นที่ และเกิดอาชีพใหม่ๆ มากมาย ถ้าทั้งประเทศร่วมกันคิด ร่วมกันพัฒนา เราก็จะเดินไปสู่ความสำเร็จด้วยกัน
วันอังคารที่ 18 มกราคม 2565
ครม.เห็นชอบในหลักการให้ บมจ.อสมท ขอรับใบอนุญาตให้ใช้คลื่นความถี่สำหรับการให้บริการกระจายเสียงประเภทกิจการทางธุรกิจ โดยวิธีการประมูล
ครม.เห็นชอบในหลักการให้ บมจ.อสมท ขอรับใบอนุญาตให้ใช้คลื่นความถี่สำหรับการให้บริการกระจายเสียงประเภทกิจการทางธุรกิจ โดยวิธีการประมูล
วันที่ 18 มกราคม 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรีกล่าวว่า คณะรัฐมนตรี (ครม.) เห็นชอบในหลักการให้บริษัท อสมท จำกัด (มหาชน)(บมจ.อสมท) ขอรับใบอนุญาตให้ใช้คลื่นความถี่สำหรับการให้บริการกระจายเสียงประเภทกิจการทางธุรกิจ โดยวิธีการประมูล โดยอสมท จะสิ้นสุดการใช้คลื่นความถี่ในวันที่ 3 เมษายน 2565 ซึ่งบมจ.อสมท ถูกจัดอยู่ในประเภทกิจการธุรกิจที่ต้องขออนุญาตใช้คลื่นด้วยวิธีการประมูล ดังนั้น บมจ.อสมท จึงต้องคืนคลื่นความถี่ และเข้าร่วมประมูลคลื่นความถี่เพื่อขอใบอนุญาตประกอบกิจการวิทยุกระจายเสียงต่อไป
ทั้งนี้สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ(กสทช.) ได้ออกประกาศเชิญชวน เรื่อง การขอรับใบอนุญาตให้ใช้คลื่นความถี่ในระบบเอฟเอ็ม สำหรับการให้บริการกระจายเสียงประเภทกิจการทางธุรกิจ และได้ประกาศราคาประมูลตั้งต้นแล้วเมื่อวันที่ 27 ธันวาคม 2564 โดยกสทช.จะเปิดยื่นคำขอรับใบอนุญาตในช่วงระหว่างวันที่ 17-25 มกราคม 2565 และจะจัดการประมูลในวันที่ 21 กุมภาพันธ์ 2565
อย่างไรก็ตามบมจ. อสมท ได้ประมาณการรายได้ เงินลงทุน ต้นทุนการผลิต และการดำเนินงานโดยวิเคราะห์จากแนวโน้มของตลาดและความต้องการของผู้ฟัง โดยมีทางเลือกในการประมูลดังนี้คือ ทางเลือกแรก ประมูลคลื่นความถี่วิทยุเพื่อประกอบกิจการกระจายเสียงตามที่เคยถือครองทั้งหมด จำนวน 60 คลื่นความถี่ โดยพิจารณาจากการรักษาความเป็นหนึ่งในการเป็นผู้ให้บริการที่มีพื้นที่ครอบคลุมทั่วประเทศ และทางเลือกที่ 2 ประมูลคลื่นความถี่เพื่อประกอบกิจการกระจายเสียงบางส่วนจากที่เคยถือครอง โดยพิจารณาจากผลประกอบการที่ผ่านมา โอกาสในการทำธุรกิจในรอบระยะเวลาของใบอนุญาต ความเป็นไปได้ในการบริหารต้นทุน และความคุ้มค่าของการลงทุนเป็นหลัก
ขณะที่ปัจจัยที่ใช้กำหนดทางเลือกการประมูลคลื่นความถี่มาจากแผนยุทธศาสตร์องค์กร แนวโน้มตลาด พฤติกรรมการรับฟังของผู้บริโภค ความคุ้มค่าในการลงทุนของแต่ละทางเลือก และศักยภาพในการผลิตรายการวิทยุของบมจ.อสมท โดยราคาประมูลตั้งต้นจะเป็นไปตามที่ กสทช.กำหนด ส่วนราคาที่จะประมูลเพื่อให้ได้มาในแต่ละคลื่นความถี่นั้น ทางบมจ.อสมท จะพิจารณาถึงความเหมาะสมที่บมจ. อสมท จะจ่ายได้เมื่อเข้าสู่การประมูลจริง โดยจะเป็นราคาที่ทำให้มีความคุ้มค่าในการดำเนินธุรกิจ ทั้งนี้ตัวเลขคาดการณ์ทางการเงินจะมีการทบทวนและปรับปรุงให้เหมาะสมก่อนการเข้าร่วมประมูล
สำหรับบมจ. อสมท เป็นรัฐวิสาหกิจสังกัดสำนักนายกรัฐมนตรี ซึ่งจดทะเบียนในตลาดหลักทรัพย์แห่งประเทศไทย โดยปัจจุบันดำเนินกิจการวิทยุกระจายเสียงทั้งในส่วนกลางและส่วนภูมิภาคผ่านระบบเอฟเอ็ม จำนวน 60 สถานี โดยให้บริการครอบคลุมพื้นที่ทั่วประเทศประมาณร้อยละ 92.4 และมีประชากรในเขตพื้นที่เป้าหมายที่ให้บริการ 93.8
--------------------
วันศุกร์ที่ 23 กรกฎาคม 2564
นายกรัฐมนตรีตรวจเยี่ยมการเตรียมการจัดตั้งศูนย์ รพ.สนาม ณ สโมสรกองทัพบก
นายกรัฐมนตรีตรวจเยี่ยมการเตรียมการจัดตั้งศูนย์ รพ. สนาม ณ สโมสรกองทัพบก
วันนี้ (23 ก.ค. 2564) ในช่วงบ่าย พลเอก ประยุทธ์ จันทร์โอชา นายกรัฐมนตรี ได้ใช้เวลาลงพื้นที่ตรวจเยี่ยมการเตรียมการจัดตั้งศูนย์ โรงพยาบาลสนาม ณ สโมสรกองทัพบก ตามที่นายกรัฐมนตรีต้องการให้ใช้พื้นที่สำหรับดูแลผู้ป่วยให้ได้มากที่สุด แก้ปัญหาเตียงในทุกสีของอาการป่วย ซึ่งการดำเนินการเป็นด้วยความร่วมมือจากทุกภาคส่วน
โดยนายกรัฐมนตรีได้ขอขอบคุณบุคลากรทุกคนที่ช่วยเหลือกันอย่างเต็มกำลังความสามารถ ด้วยใจที่ปรารถนาอยากช่วยให้ทุกคนได้รับการรักษาอย่างดีที่สุด พร้อมให้กำลังใจทั้งเจ้าหน้าที่ และบุคลากรทุกท่าน
โดยผู้จัดได้รายงานว่า โรงพยาบาลสนามนี้ กองทัพบกจะจัดเตียงจำนวน 400 เตียง และจะเปิดให้บริการ 300 เตียงในวันที่ 30 กค.นี้โดยเร็วที่สุด และจะเพิ่มเตียงสำหรับรองรับ อีก100 เตียงเป็น “ศูนย์พักคอยโรงพยาบาลสนาม” สโมสรทหารบก
วันอาทิตย์ที่ 15 สิงหาคม 2564
ดีอีเอส หนุนระบบสื่อสารฯ อำนวยความสะดวกแก่ศูนย์พักคอยสถานีกลางบางซื่อและศูนย์ฯ สังกัด กทม.อีก 10 แห่ง
ดีอีเอส หนุนระบบสื่อสารฯ อำนวยความสะดวกแก่ศูนย์พักคอยสถานีกลางบางซื่อและศูนย์ฯ สังกัด กทม.อีก 10 แห่ง
เมื่อวันที่15สิงหาคม2564นายชัยวุฒิธนาคมานุสรณ์รัฐมนตรีว่าการกระทรวงดิจิทัลเพื่อเศรษฐกิจและสังคม(ดีอีเอส)พร้อมด้วยนาวาอากาศเอกสมศักดิ์ขาวสุวรรณ์กรรมการและรักษาการกรรมการผู้จัดการใหญ่บริษัทโทรคมนาคมแห่งชาติจำกัด(มหาชน)หรือNTลงพื้นที่ดูแลการติดตั้งโครงข่ายสื่อสารโทรคมนาคมและอุปกรณ์ที่เกี่ยวข้องกับการปฏิบัติงานของเจ้าหน้าที่ณศูนย์พักคอยสถานีกลางบางซื่อเขตบางซื่อกรุงเทพมหานครเพื่อให้บริการแก่เจ้าหน้าที่บุคลากรทางการแพทย์รวมถึงผู้ป่วยโควิด-19ได้ใช้ในการปฏิบัติงานและรักษาตัวได้อย่างสะดวกรวดเร็วซึ่งระบบทั้งหมดสามารถสนับสนุนภารกิจหลักของศูนย์ในการเป็นจุดรองรับผู้ป่วยติดเชื้อให้มาพักรักษาตัวแยกออกมาจากบ้านระหว่างรอส่งต่อรักษาในโรงพยาบาลได้อย่างมีประสิทธิภาพ
นอกจากนี้กระทรวงดิจิทัลฯยังได้สนับสนุนระบบสื่อสารระบบอินเทอร์เน็ตระบบกล้องCCTVเครื่องบันทึกภาพกล้องCCTVพร้อมอุปกรณ์Monitorและระบบอินเตอร์คอมให้แก่ศูนย์พักคอยในสังกัดกรุงเทพมหานครอีกจำนวน10แห่ง ประกอบด้วยศูนย์กีฬารามอินทราเขตบางเขนศูนย์กีฬาประชานิเวศน์เขตจตุจักรศูนย์สร้างสุขทุกวัยเขตจตุจักรศูนย์เยาวชนเขตดอนเมืองศูนย์พักคอยวัดมัชฌินติการามเขตบางซื่อศูนย์พักคอยส่งเสริมและสนับสนุนเขตลาดพร้าว1ศูนย์พักคอยวัดราษฎร์นิยมธรรมเขตสายไหมศูนย์พักคอยส่งเสริมและสนับสนุนเขตลาดพร้าว2ศูนย์พักคอยอาคารคลังสินค้าบริษัทอาร์บีเอสโลจิสติกส์จำกัดและศูนย์พักคอยมหาวิทยาลัยธุรกิจบัณฑิตย์เขตหลักสี่
*********
วันศุกร์ที่ 28 มกราคม 2565
โฆษกรัฐบาลเผย ไทยนับถอยหลังเปิด Test and  Go รับนักท่องเที่ยวต่างชาติ 1 ก.พ.นี้ “นายกฯ” มั่นใจทุกระบบของไทยมีความพร้อม กระตุ้นเศรษฐกิจการท่องเที่ยวไทย ยังเน้นคุมเข้มสกัดโควิดชายแดน
โฆษกรัฐบาล เผย ไทยนับถอยหลังเปิด Test and  Go รับนักท่องเที่ยวต่างชาติ 1 ก.พ.นี้ “นายกฯ” มั่นใจทุกระบบของไทยมีความพร้อม กระตุ้นเศรษฐกิจการท่องเที่ยวไทย ยังเน้นคุมเข้มสกัดโควิดชายแดนช่วยกันสอดส่อง ป้องกันเชิงรุก
วันนี้ 28 ม.ค. 65 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม มั่นใจทุกระบบของไทยมีความพร้อม ต้อนรับนักท่องเที่ยวจากต่างประเทศให้เข้ามาในประเทศไทยในรูปแบบ Test and Go อีกครั้งในวันที่ 1 ก.พ. นี้ เพื่อฟื้นฟูการท่องเที่ยวของไทยให้กลับมาได้โดยเร็วที่สุดต่อ หลังรัฐบาลตัดสินใจระงับไปเมื่อปลายปี 2564 เพราะเกิดการระบาดของโควิด-19 สายพันธุ์โอมิครอน เชื่อมั่น แพทย์และระบบสาธารณสุขไทยพร้อมรับมือหากมีการเปิด Test and Go อีกครั้ง คาดว่า นักท่องเที่ยวต่างชาติจะเดินทางเข้ามาในประเทศไทยทั้งปี 2565 ได้ไม่ต่ำกว่า 8 ล้านคน สร้างรายได้ 4.8 แสนล้านบาท
โฆษกประจำสำนักนายกรัฐมนตรียังกล่าวเพิ่มเติมว่า ขณะนี้ยังมีผู้ที่พยายามลักลอบเข้ามายังประเทศไทยเพื่อหางานทำอย่างผิดกฎหมายต่อเนื่อง ทั้งนี้ นายกรัฐมนตรี ได้สั่งการไปยังกระทรวงมหาดไทย ให้กำชับผู้ว่าราชการจังหวัด แจ้งนายอำเภอให้เน้นย้ำ กำนัน/ผู้ใหญ่บ้าน ของพื้นที่ที่ติดต่อกับชายแดนของประเทศเพื่อนบ้าน หรือมีช่องทางผ่านแดนที่เป็นช่องทางธรรมชาติ คุมเข้มทุกด่านให้ระมัดระวัง ป้องกันการลักลอบเข้าเมืองผิดกฎหมาย รวมถึงช่องทางธรรมชาติทุกแห่ง รวมทั้งขอให้เครือข่ายสาธารณสุขในพื้นที่ทั้ง อสม. ฝ่ายท้องถิ่น กำนัน ผู้ใหญ่บ้าน ร่วมช่วยสอดส่องว่ามีคนแปลกหน้าเข้ามาในพื้นที่หรือไม่ หากพบ ให้รีบแจ้งเจ้าหน้าที่ ทั้งนี้ ศูนย์ปฏิบัติการกองทัพภาคที่ 1 โดยกองกำลังสุรสีห์จับกุมบุคคลต่างด้าวสัญชาติเมียนมา จำนวน 365 ราย ที่ลักลอบเข้าเมืองกลางดึก ชายแดนบริเวณจังหวัดประจวบคีรีขันธ์ จำนวน 135 คน และกาญจนบุรี จำนวน 230 คน ลักลอบข้ามแดนโดยผิดกฎหมาย ซึ่งไม่ผ่านการคัดกรองโรคจากเจ้าหน้าที่ กรณีที่อยู่ในการจับกุมของตำรวจก็จะตรวจหาเชื้อด้วย
ขณะที่ยอดผู้ติดเชื้อโควิด-19 รายใหม่วันนี้ รวม 8,450 ราย จำแนกเป็นผู้ป่วยจากในประเทศ 8,239 ราย ผู้ป่วยมาจากต่างประเทศ 211 ราย ผู้ป่วยสะสม 192,037 ราย (ตั้งแต่ 1 มกราคม 2565) หายป่วยกลับบ้าน 7,484 ราย หายป่วยสะสม 141,154 ราย (ตั้งแต่ 1 มกราคม 2565) ผู้ป่วยกำลังรักษา 83,698 ราย เสียชีวิต 28 ราย ล่าสุดการให้บริการวัคซีน โควิด-19 สะสมอยู่ที่ 115,105,878 โดส เข็มที่ 1 ฉีดสะสม 52,206,701 โดส เข็มที่ 2 ฉีดสะสม 48,450,590 โดส เข็มที่ 3 ฉีดสะสม 13,524,676 โดส เข็มที่ 4 ฉีดสะสม 923,911 โดส ในขณะที่ยอดรวมการฉีดวัคซีนโควิดทั่วโลก ทะลุ “หนึ่งหมื่นล้านโดส” ประเทศไทยฉีดแล้วถึง 113,622,267 โดส โดยมีผู้ได้รับวัคซีนอย่างน้อย 2 เข็ม สูงถึง 73.1% ของประชากร และได้รับ 3 เข็มแล้ว 19.8% (เท่ากับ 1 ใน 5) ทั้งนี้ กรุงเทพฯ ยังเป็นพื้นที่ฉีดวัคซีนเข็ม 1 มากสุด (111.1%)
วันพุธที่ 3 พฤศจิกายน 2564
ออมสิน ใจป้ำ จัดรางวัลพิเศษ 1 ล้านบาท 20 รางวัล ให้ผู้ฝากสลากออมสินช่วงส่งท้ายปี พร้อมออกเงินฝากเผื่อเรียกพิเศษ ดอกเบี้ยสูง และไม่หักภาษี
ธนาคารออมสินได้ออก 2 แคมเปญเงินฝาก เพื่อส่งเสริมการออมส่งท้ายปี ซึ่งจูงใจด้วยดอกเบี้ยสูงและร่วมลุ้นรางวัลพิเศษ
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารออมสินได้ออก 2 แคมเปญเงินฝาก เพื่อส่งเสริมการออมส่งท้ายปี ซึ่งจูงใจด้วยดอกเบี้ยสูงและร่วมลุ้นรางวัลพิเศษ โดยแคมเปญแรกได้แก่ เงินฝากสลากออมสินพิเศษ 2 ปี (ใบสลาก) ธนาคารจัดรางวัลพิเศษสำหรับผู้ที่ฝากสลากฯ ระหว่างวันที่ 2 พ.ย. - 29 ธ.ค.2564 โดยได้ร่วมลุ้นเงินรางวัลพิเศษ 1 ล้านบาท จำนวน 20 รางวัล (ไม่รวมรางวัลที่ออกปกติประจำ ทุกเดือน) ซึ่งจะทำการออกรางวัล 2 ครั้ง ในวันที่ 1 ธ.ค.64 จำนวน 10 รางวัล และ วันที่ 30 ธ.ค.64 อีก 10 รางวัล
ทั้งนี้ สลากออมสินพิเศษ2ปี (แบบใบสลาก)ราคาหน่วยละ 100 บาทกำหนดผู้ฝากเป็นบุคคลธรรมดาอายุ7ปีขึ้นไปและนิติบุคคลทุกประเภทฝากได้ที่สาขาธนาคารออมสินไม่จำกัดวงเงินฝากสูงสุด มีระยะเวลาการฝาก 2 ปี มีสิทธิลุ้นถูกรางวัลเลขสลากรวม 24 ครั้ง กำหนดออกรางวัลทุกวันที่ 1 ของเดือน มีรางวัลสูงสุด รางวัลที่ 1 เป็นเงิน 5,000,000 บาท และรางวัลอื่น ๆ รวมถึงรางวัลเลขท้ายเมื่อฝากครบกำหนดจะได้รับดอกเบี้ยอีกหน่วยละ 0.10 บาท โดยมีอัตราผลตอบแทนผู้ฝากขั้นต่ำเมื่อสลากครบกำหนดเฉลี่ยต่อปีตามจำนวนเงินฝาก ตั้งแต่0.05-0.35%ต่อปี ผู้ฝากเป็นบุคคลธรรมดา ดอกเบี้ยและเงินรางวัลจะได้รับการยกเว้นภาษี
สำหรับแคมเปญเงินฝากตัวที่ 2 ได้แก่ เงินฝากเผื่อเรียกพิเศษ 5 อัตราดอกเบี้ยสูงสุด 0.425% ต่อปี จ่ายดอกเบี้ยเมื่อฝากครบ 5 เดือน และ เงินฝากเผื่อเรียกพิเศษ 8 อัตราดอกเบี้ยสูงสุด 0.475% ต่อปี จ่ายดอกเบี้ยเมื่อฝากครบ 8 เดือน ซึ่งเป็นอัตราดอกเบี้ยที่สูงกว่าเงินฝากประเภทเดียวกันในตลาดขณะนี้ รวมถึงผู้ฝากเป็นบุคคลธรรมดาและนิติบุคคลที่ไม่แสวงหากำไร ดอกเบี้ยจะได้รับการยกเว้นภาษี ฝากได้ทั้งบุคคลธรรมดาที่มีอายุตั้งแต่ 7 ปีขึ้นไป และนิติบุคคลทุกประเภท เปิดบัญชีขั้นต่ำ 10,000 บาท ฝากเพิ่มครั้งละไม่ต่ำกว่า 1,000 บาท และไม่จำกัดวงเงินฝากต่อราย โดยมีระยะเวลาเปิดรับฝากตั้งแต่วันที่ 1 – 30 พ.ย. 2564 นี้เท่านั้น
https://www.gsb.or.th/news/gsbpr62/